ସରକାରୀ ଯୋଜନାରୁ ବଞ୍ଚିତ ବିଦ୍ୟାର୍ଥୀ\nରସୁଲପୁର,୧।୧(ଡି.ଏନ୍.ଏ.)- ରସୁଲପୁର ବ୍ଲକର ଶତାଧିକ ବିଦ୍ୟାଳୟରେ ବିଜୁଳି ସଂଯୋଗ ହୋଇନାହିଁ। ଏନେଇ ବିଦ୍ୟୁତ୍ ଓ ଶିକ୍ଷା ବିଭାଗ ମଧ୍ୟରେ ତାଳମେଳ ରହୁନାହିଁ। ଫଳରେ ବିଦ୍ୟାର୍ଥୀମାନେ ସରକାରୀ ଯୋଜନାରୁ ବଞ୍ଚିତ ହେଉଛନ୍ତି।\nସରକାରୀ ଯୋଜନାରୁ ବଞ୍ଚିତ ବିଦ୍ୟାର୍ଥୀ January 2nd, 00:55 AM January 2nd, 00:58 AM\nରସୁଲପୁର,୧।୧(ଡି.ଏନ୍.ଏ.)- ରସୁଲପୁର ବ୍ଲକର ଶତାଧିକ ବିଦ୍ୟାଳୟରେ ବିଜୁଳି ସଂଯୋଗ ହୋଇନାହିଁ। ଏନେଇ ବିଦ୍ୟୁତ୍ ଓ ଶିକ୍ଷା ବିଭାଗ ମଧ୍ୟରେ ତାଳମେଳ ରହୁନାହିଁ। ଫଳରେ ବିଦ୍ୟାର୍ଥୀମାନେ ସରକାରୀ ଯୋଜନାରୁ ବଞ୍ଚିତ ହେଉଛନ୍ତି। ଏହି ବ୍ଲକରେ ମୋଟ ୨୨୯ ବିଦ୍ୟାଳୟ ରହିଛି। ସେଥି ମଧ୍ୟରୁ ମାତ୍ର ୪୭ ବିଦ୍ୟାଳୟକୁ ବିଦ୍ୟୁତ ସଂଯୋଗ କରାଯାଇଛି ବୋଲି ବିଦ୍ୟୁତ ବିଭାଗ ରିପୋର୍ଟରୁ ଜଣାପଡ଼ିଛି। ଏ ନେଇ ବ୍ଲକ ଶିକ୍ଷା ବିଭାଗ ପକ୍ଷରୁ ମାତ୍ର ୩୦ଟି ବିଦ୍ୟାଳୟରେ ବିଦ୍ୟୁତ ଅଛି ବୋଲି ସରକାରଙ୍କୁ ରିପୋର୍ଟ କରାଯାଇଛି। ଏହି କ୍ରମରେ ୯୮ ପ୍ରାଥମିକ ବିଦ୍ୟାଳୟରୁ ୬, ୧୧ ୟୁଜିଏମଇ ବିଦ୍ୟାଳୟରୁ ୮, ୨୯ ନୋଡାଲ ୟୁପି ବିଦ୍ୟାଳୟରୁ ୯, ୨୩ ପ୍ରକଳ୍ପ ୟୁପି ବିଦ୍ୟାଳୟରୁ ୫, ୪୨ ଉଚ୍ଚ ବିଦ୍ୟାଳୟରୁ ୧୯ ବିଦ୍ୟାଳୟକୁ ବିଦ୍ୟୁତ ସଂଯୋଗ ରହିଛି ବୋଲି ଅନୁସନ୍ଧାନରୁ ଜଣାପଡିଛି। ଏଥିସହ ୧୦ ୟୁପି ,୧୭ ବ୍ଲକ ଗ୍ରାଣ୍ଟ ୟୁପି, ୭ ଏଡେଡ୍ ୟୁପି, ୩ ମଦରସା, ୨ ସଂସ୍କୃତ ଟୋଲ, ୩ ସେବାଶ୍ରମକୁ ଆଦୌ ବିଦ୍ୟୁତ ସଂଯୋଗ ହୋଇନାହିଁ। ବିଦ୍ୟୁତ ନ ଥିବା ବିଦ୍ୟାଳୟରେ ସରକାରଙ୍କର ସୁଲଭ ଶୌଚାଳୟ ଯୋଜନା, ପିଲାମାନେ ମଧ୍ୟାହ୍ନ ଭୋଜନ ଖାଇବା ପୂର୍ବରୁ ହାତଧୋଇବା, ଗରମ ଦାଉରୁ ରକ୍ଷା ପାଇବା ପାଇଁ ବିଜୁଳି ପଙ୍ଖା ସଂଯୋଗୀକରଣ, ପ୍ରତ୍ୟେକ ବିଦ୍ୟାଳୟକୁ କମ୍ପୁଟରୀକରଣ, ମଲ୍ଟି ଟ୍ୟାପ୍ ବ୍ୟବସ୍ଥା ଭଳି ଅନେକ ସରକାରୀ ବ୍ୟବସ୍ଥା କାର୍ଯ୍ୟକାରୀ ହେଉନାହିଁ। ଫଳରେ କୋମଳମତି ଛାତ୍ରୀଛାତ୍ରଙ୍କର ସ୍ବାସ୍ଥ୍ୟ ପ୍ରଭାବିତ ହେଉଛି। ବିଦ୍ୟୁତ୍ ନ ଥିବାରୁ ବିଦ୍ୟାଳୟର ପାଣି ମଟର ଗୁଡିକ ଅଚଳ ହୋଇଗଲାଣି। ବିଦ୍ୟୁତ୍ ବିଲ୍ ବାବଦକୁ ବିଦ୍ୟାଳୟକୁ ଆସୁଥିବା ଉନ୍ନତୀକରଣ ପାଣ୍ଠିରୁ ଭରଣା କରିବାରେ ବିଶେଷ ଅସୁବିଧା ନାହିଁ। ଏହାସତ୍ତ୍ୱେ ବି ପ୍ରତ୍ୟେକ ବିଦ୍ୟାଳୟକୁ ବିଦ୍ୟୁତ୍ ସଂଯୋଗ କରାଯିବା ଉପରେ ଗୁରୁତ୍ୱ ଦିଆଯାଉ ନାହିଁ। କେତେକ ବିଦ୍ୟାଳୟକୁ ବେଆଇନ ବିଦ୍ୟୁତ ସଂଯୋଗ ହୋଇଛି। ବିଦ୍ୟୁତ୍ ବିଭାଗ ପକ୍ଷରୁ ଏଥିପ୍ରତି ଦୃଷ୍ଟି ଦିଆଯାଉ ନାହିଁ। ଅନେକ ସ୍ଥାନରେ ବିଦ୍ୟାଳୟ ଆଳରେ ବିଜୁଳି ବାଟମାରଣା ହେଉଛି। ଏ ନେଇ ରସୁଲପୁର ବ୍ଲକ ସହକାରୀ ଶିକ୍ଷାଧିକାରୀ ଅକ୍ଷୟ କୁମାର ରାଉତରାଏଙ୍କୁ ପଚାରିବାରେ ସରକାରଙ୍କୁ ଅବଗତ କରାଯାଇଛି। ବିଦ୍ୟାଳୟକୁ ଅନୁଦାନ ମିଳିଲେ ପଦକ୍ଷେପ ନିଆଯିବ ବୋଲି କହିଛନ୍ତି। ନେସ୍କୋ ପକ୍ଷରୁ କୁଆଖିଆ ବିଦ୍ୟୁତ ସେକ୍ସନର କନିଷ୍ଠ ଯନ୍ତ୍ରୀ ସୟଦ ଇବ୍ରାଲ ଅଲ୍ଲିଙ୍କୁ ପଚାରିବାରେ ବିଭାଗ ଅବଗତ ନାହିଁ। ଯଦି ଅଭିଯୋଗ ଆସେ ତେବେ କାର୍ଯ୍ୟାନୁଷ୍ଠାନ ଗ୍ରହଣ କରିବେ ବୋଲି କହିଛନ୍ତି।
